Sosiaalidemokraattien Stefan Löfven aikoo muodostaa hallituksen yhdessä ympäristöpuolueen kanssa.

Vasemmistopuolueen puheenjohtaja Jonas Sjöstedt kertoo, että puolue ei estä sosiaalidemokraattien Stefan Löfvenin valintaa pääministeriksi. Päätös tarkoittaa, että Löfvenistä on tulossa Ruotsin pääministeri.

Sjöstedt kertoi asiasta tiedotustilaisuudessa tavattuaan Ruotsin valtiopäivien puhemiehen Andreas Norlénin.

Ruotsin valtiopäivien on määrä äänestää pääministeristä perjantaina. Sjöstedtin mukaan vasemmistopuolue äänestää tyhjää.

Löfvenin on tarkoitus muodostaa hallitus yhdessä ympäristöpuolueen kanssa. Iltapäivälehti Aftonbladetin lähteiden mukaan Löfven aikoo esitellä uuden hallituksen maanantaina. (siirryt toiseen palveluun)

Keskusta ja liberaalit lupasivat viikonloppuna tukea Löfveniä pääministeriksi, jos hallitus tekee niille myönnytyksiä ohjelmassaan. Tuen ehtona oli, etteivät vasemmistopuolue tai ruotsidemokraatit pääsisi vaikuttamaan hallituspolitiikkaan.

Puolueet aikovat äänestää vasemmistopuolueen tapaan tyhjää pääministeriäänestyksessä.

"Olemme vasemmisto-oppositio"

Sjöstedt kertoi, että vasemmistopuolueen kanta voi vielä muuttua. Jos Löfvenin tuleva hallitus yrittää heikentää työntekijöiden asemaa tai purkaa vuokrien sääntelyä, puolue äänestää hallitukselle epäluottamusta.

– Me olemme vasemmisto-oppositio, Sjöstedt sanoi.

Sjöstedtin mukaan puolue päätti hyväksyä Löfvenin hallituksen, koska vaihtoehtona olisi ollut oikestohallitus ruotsidemokraattien tuella.

Ruotsin valtiopäivävaalit pidettiin syyskuussa, ja hallitusta on yritetty muodostaa siitä lähtien.

Lue myös:

Hallituksen syntyminen Ruotsiin edelleen epävarmaa: Vasemmistopuolue vaatii vielä lisäneuvotteluja

Ruotsissa myös liberaalit tukevat Löfveniä pääministeriksi

Ruotsin uuden pääministerin nimi saattaa ratketa viikonloppuna – hallitus on saatava aikaan muutamassa viikossa